b'\n_START_ARTICLE_\nLillesand\xe2\x80\x93Flaksvandbanen\n_START_PARAGRAPH_\nLillesand \xe2\x80\x93 Flaksvandbanen (LFB) var en smalsporet jernbane i Aust-Agder fylke. Jernbanen gikk fra Lillesand til Flakksvann i Birkenes kommune. LFB var i drift fra 1896 til 1953.\n_START_SECTION_\nHistorie\n_START_PARAGRAPH_\nLFB var en smalsporet bane, uten tilknytning til annen hovedjernbanestrekning. Lokalt ble den kalt \xc2\xabTertitten\xc2\xbb, og regnet som en terti\xc3\xa6rbane med offentlig st\xc3\xb8tte og et begrenset trafikkgrunnlag. _NEWLINE_Banen var den den f\xc3\xb8rste for alminnelig bruk som ble \xc3\xa5pnet i Agder-fylkene. Den f\xc3\xb8rste planleggingen startet tidlig i 1870-\xc3\xa5rene, da \xc2\xabLillesand Jernbanekomit\xc3\xa9\xc2\xbb \xc3\xb8nsket \xc3\xa5 forbedre transporten av t\xc3\xb8mmer mellom nabobygdene og kysten._NEWLINE_I desember 1884 tok amtmannen i Nedenes opp sp\xc3\xb8rsm\xc3\xa5let om bygging av en ny jernbane med Indredepartementet. Etter dette ble \xc2\xabKomit\xc3\xa9en for terti\xc3\xa6r Jernbaneanl\xc3\xa6g Lillesand-Flaksvand\xc2\xbb utpekt. Den f\xc3\xb8rste vurderingen av tras\xc3\xa9valg ble gjort i 1886. _NEWLINE_Forslag om bygging av banen ble fremlagt for Stortinget 7. mars 1889 og vedtatt 22. juni 1891. Ved kongelig resolusjon av 31. august 1891 fikk \xc2\xabDet interkommunale Selskabet Lillesand-Flaksvandsbanen\xc2\xbb konsesjon for 30 \xc3\xa5r, fra 4. juni 1896. Siden ble det gitt syv nye konsesjoner for ulikt antall \xc3\xa5r._NEWLINE_Byggingen av LFB kostet 537 350 kroner. Finansieringen skjedde i all hovedsak ved aksjetegning og tilskudd fra staten, Nedenes amt og ulike kommuner: Aksjekapitalen var p\xc3\xa5 kr 417\xc2\xa0350, med f\xc3\xb8lgende fordeling: Staten kr 100\xc2\xa0000, Nedenes amt kr 20\xc2\xa0000, Lillesand kommune kr 181\xc2\xa0500, Birkenes kommune kr 60\xc2\xa0000, Vestre Moland kommune kr 28\xc2\xa0700,  Herefoss kommune kr 13\xc2\xa0300, Mykland kommune kr 9\xc2\xa0500, Vegusdal kommune kr 3\xc2\xa0500 og private i \xc3\x85mli kr 850. I tillegg gav staten et tilskudd p\xc3\xa5 kr 100\xc2\xa0000 og Nedenes amt et tilskudd p\xc3\xa5 kr 20\xc2\xa0000. Siden gav Lillesand kommune et l\xc3\xa5n p\xc3\xa5 kr 55\xc2\xa0000 og staten et rente- og avdragsfritt l\xc3\xa5n p\xc3\xa5 kr 37\xc2\xa0000. _NEWLINE_Bygging av banen ble utf\xc3\xb8rt av norske og svenske anleggsarbeidere, s\xc3\xa5kalte rallare. Alt arbeidet ble utf\xc3\xb8rt ved h\xc3\xa5ndkraft og av hjelpemidler hadde steinhoggerne spett, slegge, feisel, minebor, sprengstoff, spade og trilleb\xc3\xa5r. Arbeidet ble ledet av anleggsingeni\xc3\xb8r Nicolay N. Sontum fra Bergen.  _NEWLINE_Den ferdigbygde banestrekningen, stasjonene og materiell, ble besiktiget av Arbeidsdepartementet 21. mai 1896. _NEWLINE_LFB ble \xc3\xa5pnet av statsr\xc3\xa5d Peder Nilsen den 3. juni 1896. _NEWLINE_LFB hadde 13 ansatte: 1 driftsbestyrer (ogs\xc3\xa5 stasjonsmester i Lillesand), 3 stasjonsmestere, 2 lokomotivf\xc3\xb8rere, 2 kondukt\xc3\xb8rer, 2 fyrb\xc3\xb8tere, 1 lokomotivpusser og 2 banevoktere. Driftsbestyrere var: Bernt Siegvardt Ruud (1896\xe2\x80\x931900), Halvdan Holst (1900\xe2\x80\x9313), Nils Rosenberg (1913\xe2\x80\x9319), Arent Monrad Knudsen (1919\xe2\x80\x9348) og Odd Johannessen (1948\xe2\x80\x9356)._NEWLINE_I 1900 ble 38% (13 000 tylfter) av alt t\xc3\xb8mmer fra Tovdalselva fraktet med LFB til Lillesand. LFB fraktet ogs\xc3\xa5 torvballer produsert p\xc3\xa5 Myhre Torvstr\xc3\xb8fabrik fra Tveide stasjon til Lillesand. Persontrafikken gikk raskt nedover og ble fra 1928 for det meste overf\xc3\xb8rt til egne busser drevet av LFB. _NEWLINE_Selskapet \xc3\xb8nsket \xc3\xa5 avvikle driften fra 1. juli 1953, men da det eneste lokomotivet som var i drift, lokomotiv nr 1 "LILLESAND", forfalt til hovedrevisjon (HR) den 15. juni, ble dette datoen for det siste toget. Selskapet hadde forberedt overf\xc3\xb8ring av t\xc3\xb8mmertransporten til egne lastebiler, og fikk av departementet anledning til \xc3\xa5 gjennomf\xc3\xb8re et pr\xc3\xb8ve\xc3\xa5r, med jernbanens statsbidrag, frem til 1. juli 1954. Biltransporten falt heldig ut, og p\xc3\xa5 generalforsamlingen den 29. desember 1954 ble det gjort endelig vedtak om nedleggelse. Deretter ble skinnegangen og det rullende materiell frembudt til salgs. Tilslaget gikk til skraphandler Arne Bakke i Oslo for 105.000 kroner. Skinnegangen ble deretter demontert og det rullende materiellet hugget opp. Etter avvikling av jernbanedriften fortsatte LFB som transportselskap med rute- og lastebiler frem til 1968. Traseen fulgte stort sett dagens fylkesvei 402.\n_START_SECTION_\nArkivet\n_START_PARAGRAPH_\nArkivet etter Lillesand-Flaksvandbanen befinner seg p\xc3\xa5 Kuben i Arendal. Arkivet omfatter hele jernbaneselskapets eksistens fra \xc3\xa5pningen i 1896 til nedleggelsen i 1953. Arkivet inneholder bl.a. m\xc3\xb8teb\xc3\xb8ker, kopib\xc3\xb8ker, korrespondanse, tegninger samt regnskapsb\xc3\xb8ker.'